Singh: Do të largohem nga politika pas zgjedhjeve të majit
Popullariteti i kryeministrit të Indisë ka rënë nga një seri skandalesh për korrupsion dhe kritikash se nuk ka bërë sa duhet për të luftuar mit-marrjen
Kryeministri i Indisë Manmohan Singh ka njoftuar se do të largohet nga politika pas zgjedhjeve të këtij viti. Popullariteti i qeverisë së tij ka rënë dhe udhëheqësi indian u detyrua dje t’u dilte në mbrojtje politikave të tij në një konferencë të rrallë për shtyp: Kryeministri Manmohan Singh thotë se nuk do të kthehet në post edhe nëse forca e tij politike Partia e Kongresit siguron një mandat të tretë. Kryeministri 81 vjeçar ka mbajtur postin më të lartë në vend për afro 10 vjet. Sipas parashikimeve, Partia e Kongresit nuk ka gjasa të fitojë në zgjedhjet e majit. Por zoti Singh shprehu shpresën se pasuesi i tij do të jetë nga koalicioni qeverisës. Rahul Gandhi, i biri i Presidentes së Partisë së Kongresit Sonia Gandhi, pritet të jetë kandidati i partisë për zgjedhjet e ardhshme. Kryeministri e mbështeti këtë zgjedhje: Zoti Singh u shpreh me tone të forta kritike ndaj kandidatit për kryeministër Narendra Modi nga partia opozitare Bharatiya Janata, duke thënë se zgjedhja e tij do të ishte shkatërrimtare për vendin. Partia nacionaliste hinduiste BJP mundi Partinë e Kongresit në një raund zgjedhjesh lokale, duke rritur shpresat e kësaj partie për të formuar qeverinë e ardhshme. Komentatorët politikë kanë krahasuar shpesh zotin Modi me zotin Singh dhe në disa raste ia atribuojnë rritjen e popullaritetit të zotit Modi dallimeve që ekzistojnë mes tij dhe zotit Singh. Zoti Modi shihet si udhëheqës i fortë dhe me bindje, zoti Singh shihet si i dobët dhe joefektiv. Ndërkohë që Modi ka zhvilluar kontakte të vazhdueshme me zgjedhësit në takime publike, Manmohan Singh është i rezervuar në rolin e oratorit dhe kontaktet me publikun. Por zoti Singh akuzoi udhëheqësin e partisët BJP për trazirat anti-myslimane të vitit 2002 në shtetin e Guxharatit që administrohet nga zoti Modi, gjatë të cilave gjetën vdekjen mbi 1000 vetë. Zoti Modi ka mohuar gjithmonë të ketë pasur lidhje me trazirat. Manmohan Singh i doli në mbrojtje punës së tij si kryeministër duke thënë se historia do ta shohë më pozitivisht rolin e tij se sa media apo opozita. Mandati i tij i dytë është njollosur nga një seri skandalesh për korrupsion dhe kritikash se nuk ka bërë sa duhet për të luftuar mit-marrjen. Ritmet e ngadalta ekonomike dhe rritja e madhe e çmimeve të ushqimit kanë dëmtuar popullaritetin e qeverisë. Sipas analistëve këto ishin faktorët që sollën humbjen dërrmuese të Partisë së Kongresit në zgjedhjet e fundit lokale. Udhëheqësi indian rrallë herë bën komente për median. Kjo është konferenca e tij e parë për shtyp që nga viti 2010.